કમલે કહ્યું હતું કે “શ્રીદેવીની ગ્રહણશક્તિ બ્લૉટિંગ પેપર જેવી છે...” અત્યારના કોમ્પ્યુટર અને બોલ પોઇન્ટ પેનના જમાનામાં ઘણાને ‘બ્લૉટિંગ પેપર’ શબ્દ અતડો લાગી શકે. પરંતુ, એક સમય એવો હતો, જ્યારે દસ્તાવેજો શાહીના ખડિયામાં કિત્તો/કલમ બોળીને જ લખાતા. તેના ઉપર હસ્તાક્ષર થાય ત્યારે સહી સુકાવામાં ઝડપ આવે અને એ પ્રસરી ના જાય તે માટે ખાસ શાહીચુસ કાગળ વપરાતા, જે શાહીને ઝડપથી ચુસી લેતા. અત્યારે પણ વિદેશોમાં સફાઇકામના પેપર ટોવેલમાં એ પ્રકારનો કાગળ વપરાય છે. કમલ હાસનના મતે દિગ્દર્શકની સૂચનાઓ અને જરૂરિયાતોને શ્રીદેવી એટલી ઝડપથી આત્મસાત કરી લેતાં. કમલ હાસન અને રજનીકાન્ત સાથે નિર્દેશક કે. બાલાચંદરે પોતાની પસંદગી જે ફિલ્મ માટે કરી હતી, તે ‘મુન્દ્રુ મુડીચુ’ની ‘ફી’ વિશેની એક મજેદાર વાત શ્રીદેવીએ કેટલાંક વરસ પહેલાં કરી હતી.